ԱՄՆ-ում գործում են թմրամոլության դեմ հատուկ դատարաններ
Միացյալ Նահանգներում թմրամոլության դեմ գործող հատուկ դատարանները փորձում են օգնել թմրամիջոցներից կախվածություն ունեցող անձանց վերականգնվել և վերսկսել կյանքը: Ծրագրի վերջնական նպատակն է օգնել մարդկանց ձերբազատվել կախվածությունից ու վերջնականապես հրաժարվել թմրանյութից:
ԱՄՆ-ում գործող թմրամոլության դեմ հատուկ դատարանների դատավոր Ջերի Քոհենը փորձում է փրկել մարդկանց կյանքը թմրանյութի կախվածությունից: «Դուք ստացել եք ֆենթանիլի մեծ չափաբաժին, որը մահաբեր է: Դուք ծանր հիվանդ եք: Ի վերջո այս ամենը Ձեզ համար կավարտվի նրանով, որ կամ կհայտնվեք ճաղերի հետևում կամ կմահանաք»,- ասում է դատավորը: Դատավոր Քոհենը դիմում է հերոյին տեսակի թմրանյութ օգտագործող քաղաքացուն: «Մենք Ձեզ կարող ենք օգնել ու կուղարկենք բուժման»,- նշում է դատավորը: Թմրանյութերից կախվածություն ունեցող անձանց հարցերով զբաղվող դատավոր Քոհենը բանտի փոխարեն նրանց ուղարկում է հատուկ նշանակության վերականգնողական բժշկական կենտրոններ, ուր թմրամոլները ստանում են բժշկական օգնություն: «Մենք պետք է բուժենք հիվանդներին: Նրանց մոտ արձանագրվում է ֆիզիկական-քիմիական կախվածություն, ինչպես նաև ուղեղի կենսաբանական կախվածություն թմրամիջոցներից, ուստի երկուսն էլ պետք է բուժենք»,- ընդգծում է բժիշկ Պատրիցիա Արես Ռոմերոն: Սակայն դատավոր Քոհենը ցուցաբերում է նման գթասիրություն միայն այն անձանց նկատմամբ, ովքեր ցանկություն են ցուցաբերում փոխելու իրենց կյանքը: Այն թմրամոլների նկատմամբ, ովքեր չունեն ցանկություն ձերբազատվելու արատից, դատավորը խիստ պատիժ է սահմանում: «Չեմ կարծում, որ հիվանդ մարդիկ պետք է հայտնվեն բանտում: Չեմ ուզում, որ նրանք մահանան: Կան դեպքեր, երբ ստիպված եմ նրանց պատասխանատվության ենթարկել, որ փրկեմ նրանց կյանքը: Ես ուզում եմ հնարավորություն տալ նրանց»,- ընդգծում է դատավոր Քոհենը: Այսօր ԱՄՆ-ում գործում են թմրամոլության դեմ պայքարի շուրջ 2700 հատուկ դատարաններ, որտեղ տարբեր գործերով ներգրավված են 136 հազար մարդ: Առաջին նման դատարանը ստեղծվել էր 1989 թվականին Մայամիում: Որոշ զեկույցների համաձայն, սակայն, շատ վայրերում բացակայում են համապատասխան պայմաններ՝ թմրամիջոցների կախվածությունից բուժումը կազմակերպելու համար: Բացի համապատասխան բուժումից և բանտից խուսափելուց դատավոր Քոհենը հնարավորություն է տալիս բուժում անցած մարդկանց վերացնել իրենց կենսագրությունից թմրամոլության հետ կապված որևէ նշում, եթե նրանք անցնում են ամբողջական մեկ տարի տևողությամբ ծրագիրը: «Մենք Ձեր վրայից կհանենք մեղադրանքները և թույլ կտանք, որ շարունակեք ուսումը»,- ասում է դատավորը: Դատավորը հավատացած է, որ նման մոտեցումը ոգևորում է մարդկանց և հնարավորություն ընձեռում վերականգնվել և վերսկսել իրենց կյանքը: